CELEX: 32022D0920
Language: lt
Date: 2022-06-13 00:00:00
Title: Komisijos įgyvendinimo sprendimas (ES) 2022/920 2022 m. birželio 13 d. dėl tam tikrų neatidėliotinų priemonių, susijusių su afrikiniu kiaulių maru Italijoje (pranešta dokumentu Nr. C(2022) 4094) (Tekstas autentiškas tik italų kalba) (Tekstas svarbus EEE)

2022 6 14   
               
               
                  LT
               
               
                  Europos Sąjungos oficialusis leidinys
               
               
                  L 159/90
               
            
         KOMISIJOS ĮGYVENDINIMO SPRENDIMAS (ES) 2022/920
         2022 m. birželio 13 d.
         dėl tam tikrų neatidėliotinų priemonių, susijusių su afrikiniu kiaulių maru Italijoje
         
            
               (pranešta dokumentu Nr. C(2022) 4094)
            
         
         (Tekstas autentiškas tik italų kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. kovo 9 d. Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (1), ypač į jo 259 straipsnio 2 dalį,
         kadangi:
         
                     (1)
                  
                  
                     afrikinis kiaulių maras yra infekcinė virusinė liga, kuria serga laikomos ir laukinės kiaulės ir kuri gali turėti didelį poveikį atitinkamų gyvūnų populiacijai ir ūkininkavimo pelningumui, dėl to gali būti sutrikdomas tų gyvūnų ir jų produktų siuntų vežimas Sąjungoje ir eksportas į trečiąsias šalis;
                  
               
                     (2)
                  
                  
                     kilus afrikinio kiaulių maro protrūkiui tarp laukinių kiaulių, kyla didelis pavojus, kad ši liga išplis tarp kitų laukinių kiaulių ir laikomų kiaulių ūkiuose;
                  
               
                     (3)
                  
                  
                     Komisijos deleguotuoju reglamentu 2020/687 (2) papildomos į sąrašą įtrauktų ligų, nurodytų Reglamento (ES) 2016/429 9 straipsnio 1 dalies a, b ir c punktuose ir Komisijos įgyvendinimo reglamente (ES) 2018/1882 (3) apibrėžtų kaip A, B ir C kategorijų ligos, kontrolės taisyklės. Visų pirma Deleguotojo reglamento (ES) 2020/687 63–66 straipsniuose numatytos tam tikros priemonės, kurių reikia imtis oficialiai patvirtinus laukinių gyvūnų A kategorijos ligos protrūkį, įskaitant afrikinį kiaulių marą tarp laukinių kiaulių. Visų pirma pagal tas nuostatas turi būti nustatyta užkrėsta zona ir draudžiama perkelti laukinius į sąrašą įtrauktų rūšių gyvūnus ir vežti jų gyvūninius produktus;
                  
               
                     (4)
                  
                  
                     Komisijos įgyvendinimo reglamentu (ES) 2021/605 (4) nustatytos specialios afrikinio kiaulių maro kontrolės priemonės. Visų pirma, kilus šios ligos protrūkiui tarp laukinių kiaulių valstybės narės teritorijoje, to įgyvendinimo reglamento 3 straipsnio b punkte numatyta pagal Deleguotojo reglamento (ES) 2020/687 63 straipsnį nustatyti užkrėstą zoną. Be to, to įgyvendinimo reglamento 6 straipsnyje nustatyta, kad ta teritorija to reglamento I priedo II dalyje turi būti nurodyta kaip II apribojimų taikymo zona ir kad pagal Deleguotojo reglamento (ES) 2020/687 63 straipsnį nustatyta užkrėsta zona turi būti nedelsiant patikslinta, kad apimtų bent II apribojimų taikymo zoną. Įgyvendinimo reglamente (ES) 2021/605 nustatytos specialios afrikinio kiaulių maro kontrolės priemonės apima, inter alia, draudimus vežti II apribojimų taikymo zonose laikomų kiaulių ir jų produktų siuntas už tų apribojimų taikymo zonų ribų;
                  
               
                     (5)
                  
                  
                     Italijos Lacijaus regiono Riečio provincijoje kilus afrikinio kiaulių maro protrūkiui tarp laukinių kiaulių, ši valstybė narė pranešė Komisijai apie afrikinio kiaulių maro padėtį jos teritorijoje ir pagal Deleguotąjį reglamentą (ES) 2020/687 bei Įgyvendinimo reglamentą (ES) 2021/605 nustatė užkrėstą zoną;
                  
               
                     (6)
                  
                  
                     gavus informaciją apie ligos protrūkį šioje valstybėje narėje, priimtas Komisijos įgyvendinimo sprendimas (ES) 2022/875 (5);
                  
               
                     (7)
                  
                  
                     nuo tada, kai buvo priimtas Komisijos įgyvendinimo sprendimas (ES) 2022/717 (6), epizootinė padėtis Italijoje, susijusi su afrikiniu kiaulių maru Lacijaus regiono Riečio provincijoje, pasikeitė, todėl Italija atitinkamai įgyvendino būtinas kontrolės priemones ir surinko papildomų priežiūros duomenų;
                  
               
                     (8)
                  
                  
                     kad būtų išvengta bet kokių nereikalingų Sąjungos vidaus prekybos trikdymų ir trečiųjų šalių sudaromų nepagrįstų prekybos kliūčių, būtina Sąjungos lygmeniu nustatyti afrikiniu kiaulių maru užkrėstą zoną Italijoje, bendradarbiaujant su šia valstybe nare. Nustatant šią užkrėstą zoną atsižvelgiama į dabartinę epizootinę padėtį Italijoje;
                  
               
                     (9)
                  
                  
                     siekiant užkirsti kelią tolesniam afrikinio kiaulių maro plitimui, kol naujausio protrūkio paveikta Italijos teritorija bus įtraukta į Įgyvendinimo reglamento (ES) 2021/605 I priedo II dalį kaip II apribojimų taikymo zona, jame nustatytos specialios afrikinio kiaulių maro kontrolės priemonės, taikomos II apribojimų taikymo zonose laikomų kiaulių ir jų produktų siuntų perkėlimui už tų zonų ribų, be Deleguotojo reglamento (ES) 2020/687 63–66 straipsniuose nustatytų priemonių, taip pat turėtų būti taikomos tų siuntų perkėlimui iš Italijos po naujausio protrūkio nustatytos užkrėstos zonos;
                  
               
                     (10)
                  
                  
                     todėl ta užkrėsta zona turėtų būti įtraukta į šio sprendimo priedą ir jai turėtų būti taikomos specialios afrikinio kiaulių maro kontrolės priemonės, taikomos Reglamente (ES) 2021/605 nustatytose II apribojimų taikymo zonose. Tačiau dėl šios naujos epizootinės afrikinio kiaulių maro padėties ir atsižvelgiant į padidėjusią tiesioginę tolesnio ligos plitimo riziką, neturėtų būti leidžiama perkelti laikomų kiaulių ir jų produktų siuntų į kitas valstybes nares ir trečiąsias šalis iš užkrėstos zonos pagal tą įgyvendinimo reglamentą. Šio zonavimo taikymo trukmė taip pat turėtų būti nustatyta šiame sprendime;
                  
               
                     (11)
                  
                  
                     todėl, siekiant sumažinti riziką, kylančią dėl naujausio afrikinio kiaulių maro protrūkio tarp laukinių kiaulių Italijoje, šiuo sprendimu turėtų būti nustatyta, kad Italija neturėtų leisti perkelti į kitas valstybes nares ir trečiąsias šalis užkrėstoje zonoje laikomų kiaulių ir jų produktų siuntų iki šio sprendimo galiojimo pabaigos;
                  
               
                     (12)
                  
                  
                     todėl turėtų būti nedelsiant nustatyta ir į šio sprendimo priedą įtraukta Italijos užkrėsta zona ir nustatyta šio zonavimo taikymo trukmė;
                  
               
                     (13)
                  
                  
                     be to, Įgyvendinimo sprendimas (ES) 2022/875 turėtų būti panaikintas ir pakeistas šiuo sprendimu;
                  
               
                     (14)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Italija užtikrina, kad šios valstybės narės kompetentinga institucija nedelsdama nustatytų afrikiniu kiaulių maru užkrėstą zoną pagal Deleguotojo reglamento (ES) 2020/687 63 straipsnį ir Įgyvendinimo reglamento (ES) 2021/605 3 straipsnio b punktą ir kad ši zona apimtų bent šio sprendimo priede išvardytas teritorijas.
         
         
            2 straipsnis
            Italija užtikrina, kad teritorijose, kurios šio sprendimo priede nurodytos kaip užkrėstos zonos, be Deleguotojo reglamento (ES) 2020/687 63–66 straipsniuose nustatytų priemonių, būtų taikomos Įgyvendinimo reglamente (ES) 2021/605 nustatytos specialios afrikinio kiaulių maro kontrolės priemonės, taikomos II apribojimų taikymo zonose.
         
         
            3 straipsnis
            Italija užtikrina, kad teritorijose, kurios priede nurodytos kaip užkrėstos zonos, laikomų kiaulių ir jų produktų siuntų nebūtų leidžiama perkelti į kitas valstybes nares ir trečiąsias šalis.
         
         
            4 straipsnis
            Įgyvendinimo sprendimas (ES) 2022/875 panaikinamas.
         
         
            5 straipsnis
            Šis sprendimas taikomas iki 2022 m. rugpjūčio 31 d.
         
         
            6 straipsnis
            Šis sprendimas skirtas Italijos Respublikai.
         
         
            Priimta Briuselyje 2022 m. birželio 13 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 84, 2016 3 31, p. 1.
         
            (2)  2019 m. gruodžio 17 d. Komisijos deleguotasis reglamentas (ES) 2020/687, kuriuo dėl tam tikrų į sąrašą įtrauktų ligų prevencijos ir kontrolės taisyklių papildomas Europos Parlamento ir Tarybos reglamentas (ES) 2016/429 (OL L 174, 2020 6 3, p. 64).
         
            (3)  2018 m. gruodžio 3 d. Komisijos įgyvendinimo reglamentas (ES) 2018/1882 dėl tam tikrų ligų prevencijos ir kontrolės taisyklių taikymo į sąrašą įtrauktų ligų kategorijoms, kuriuo nustatomas rūšių ir rūšių grupių, keliančių didelę tų į sąrašą įtrauktų ligų plitimo riziką, sąrašas (OL L 308, 2018 12 4, p. 21).
         
            (4)  2021 m. balandžio 7 d. Komisijos įgyvendinimo reglamentas (ES) 2021/605, kuriuo nustatomos specialios afrikinio kiaulių maro kontrolės priemonės (OL L 129, 2021 4 15, p. 1).
         
            (5)  2022 m. birželio 1 d. Komisijos įgyvendinimo sprendimas (ES) 2022/875 dėl tam tikrų laikinųjų neatidėliotinų priemonių, susijusių su afrikiniu kiaulių maru Italijoje (OL L 152, 2022 6 3, p. 190).
         
            (6)  2022 m. gegužės 6 d. Komisijos įgyvendinimo sprendimas (ES) 2022/717 dėl tam tikrų laikinųjų neatidėliotinų priemonių, susijusių su afrikiniu kiaulių maru Italijoje (OL L 133,2022 5 10, p. 42).
      
      
         
            PRIEDAS
            
                        Teritorijos, nustatytos kaip 1 straipsnyje nurodyta Italijos užkrėsta zona
                     
                     
                        Data, iki kurios taikoma
                     
                  
                        Šios Riečio provincijos savivaldybės:
                        
                                    —
                                 
                                 
                                    Borgo Velino;
                                 
                              
                                    —
                                 
                                 
                                    Micigliano;
                                 
                              
                                    —
                                 
                                 
                                    Posta;
                                 
                              
                                    —
                                 
                                 
                                    Borbona;
                                 
                              
                                    —
                                 
                                 
                                    Cittaducale;
                                 
                              
                                    —
                                 
                                 
                                    Castel Sant’Angelo;
                                 
                              
                                    —
                                 
                                 
                                    Antrodoco;
                                 
                              
                                    —
                                 
                                 
                                    Petrella Salto;
                                 
                              
                                    —
                                 
                                 
                                    Fiamignano;
                                 
                              Šios Akvilos provincijos savivaldybės:
                        
                                    —
                                 
                                 
                                    Cagnano Amiterno.
                                 
                              
                     
                        2022 m. rugpjūčio 31 d.